ปัจจัยเสี่ยงตลาดหุ้นปี'54
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

...พิชัย เลิศสุพงศ์กิจ 
สัปดาห์ก่อนๆ ได้บอกเล่าปัจจัยบวกที่จะหนุนตลาดหุ้นไทยในปี 2554 ไปเยอะแล้ว สัปดาห์นี้มาว่ากันเรื่องปัจจัยเสี่ยงตลาดหุ้นบ้าง ดังนี้
ประการแรก วิกฤตหนี้ยุโรปเป็นปัจจัยเสี่ยงที่สุด ปัญหานี้เรื้อรังต่อเนื่องจากปี 2553 แม้ยุโรปได้จัดตั้งกองทุนเพื่อรักษาเสถียรภาพทางการเงินแล้ว และได้ให้ความช่วยเหลือทางการเงินแก่กรีซและไอร์แลนด์ไปแล้ว ยุโรปยังได้ออกมาตรการรัดเข็มขัดทางการคลังครั้งใหญ่ ทั้งขึ้นภาษีและลดการใช้จ่ายภาครัฐ เพื่อฟื้นฟูความเชื่อมั่นจากตลาดการเงินโลก 
อย่างไรก็ดี การที่ยุโรปมุ่งมั่นลดการขาดดุลงบประมาณจะฉุดการฟื้นตัวของเศรษฐกิจยุโรป ซึ่งเป็นหนึ่งในตลาดส่งออกที่สำคัญของโลก โดยเฉพาะสหรัฐอเมริกาที่พึ่งตลาดยุโรปถึง 25% นั่นหมายความว่า วิกฤตหนี้ยุโรปอาจถ่วงการเติบโตของเศรษฐกิจสหรัฐถึงราว 0.50.75% ทีเดียว ดังนั้นจึงมีความเสี่ยงไม่น้อยที่เศรษฐกิจสหรัฐอาจขยายตัวต่ำกว่าที่ตลาดคาดไว้ที่ 3% ในปี 2554 ซึ่งจะส่งผลข้างเคียงทำให้การลดอัตราการว่างงานในสหรัฐเป็นไปอย่างเชื่องช้า
ขณะที่บริษัทเกือบครึ่งหนึ่งในดัชนี S&amp;P500 ค้าขายกับยุโรป เศรษฐกิจยุโรปที่อ่อนแอจึงถ่วงยอดขายของบริษัทเหล่านี้อย่างยากที่จะหลีกเลี่ยง หลายปีที่ผ่านมา บริษัทในสหรัฐได้ปรับลดค่าใช้จ่ายลงอย่างมากเพื่อรักษากำไร ตลาดมองว่า จากจุดนี้ การลดค่าใช้จ่ายเหลือช่องว่างไม่มากนัก ต้องเพิ่มยอดขายจึงจะหนุนกำไร แต่ปัญหายุโรปจะเป็นอุปสรรคใหญ่ในการผลักดันยอดขายปีนี้ 
วิกฤตหนี้ยุโรปจะปะทุขึ้นเป็นระยะ ซึ่งจะสร้างความปั่นป่วนให้แก่ตลาดการเงินโลก ผ่านการโยกย้ายเงินทุนกลับไปกลับมา ระหว่างสินทรัพย์เสี่ยง (หุ้น สินค้าโภคภัณฑ์ สกุลเงินของตลาดอีเมอร์จิงฯ) กับสินทรัพย์ที่มีความปลอดภัยสูง (พันธบัตรทองคำ เหรียญสหรัฐ)
กลุ่มประเทศ PIIGS อันประกอบด้วยโปรตุเกส ไอร์แลนด์ อิตาลี กรีซ และสเปน จะถูกทดสอบเป็นระยะ เช่น ในสัปดาห์นี้ หลายประเทศในกลุ่มนี้จะเปิดประมูลขายพันธบัตรเพื่อรีไฟแนนซ์ หากอัตราดอกเบี้ยออกมาแพง จะเป็นปรอทวัดความไม่มั่นใจของตลาดการเงินต่อประเทศเหล่านี้ เป็นต้น 
ประการที่ 2 อัตราเงินเฟ้อหากสูงเกินคาด จะเพิ่มแรงกดดันทำให้อัตราดอกเบี้ยไทยขึ้นเร็ว ราคาสินค้าโภคภัณฑ์โดยเฉพาะหมวดพลังงานและอาหารถีบตัวสูงขึ้นมากในช่วง 12 เดือนที่ผ่านมา และมีแนวโน้มขยับขึ้นต่อ ขณะที่การปรับขึ้นค่าแรงขั้นต่ำ 817 บาท รวมถึงการขึ้นเงินเดือนข้าราชการ ก่อให้เกิดการคาดการณ์ว่า ภาคส่วนอื่นจะขยับเงินเดือนขึ้นตาม 
ล่าสุด อัตราดอกเบี้ยนโยบายอาร์พี 1 วัน อยู่ที่ 2% ยังต่ำกว่าอัตราเงินเฟ้อทั่วไปของปี 2553 ซึ่งอยู่ที่ 3.3% และไม่สอดคล้องกับภาวะเศรษฐกิจที่ฟื้นตัวอย่างรวดเร็วในปี 2553 ตลาดการเงินคาดการณ์ว่า ธปท.จะขยับดอกเบี้ยขึ้นอีก 0.751% ในปี 2554 เพื่อดึงอัตราดอกเบี้ยขึ้นไปใกล้เคียงเงินเฟ้อทั้งนี้ คาดว่า ธปท.จะขึ้นดอกเบี้ย 0.25% ในการประชุมวันที่ 12 ม.ค.นี้
อย่างไรก็ดี อัตราดอกเบี้ยของประเทศหลักอย่างสหรัฐ ยุโรป และญี่ปุ่น ยังคงต่ำติดดินตลอดปี 2554 การขยับดอกเบี้ยบ้านเราเข้าหา 3% จะทำให้ส่วนต่างอัตราดอกเบี้ยบานขึ้นไปอีก และเป็นสาเหตุหนึ่งในการดึงดูดเงินร้อนให้เข้ามาแสวงหากำไรจากส่วนต่างดอกเบี้ย เมื่อพิจารณาถึงผลกระทบจากการผ่อนคลายนโยบายการเงินเชิงปริมาณ (QE) ของกลุ่มประเทศที่พัฒนาแล้ว ทำให้มีความเสี่ยงที่กระแสเงินทุนจะไหลเข้าเศรษฐกิจไทยต่อในปีนี้ ค่าเงินบาทจึงมีแนวโน้มแข็งขึ้นอีก 
ประการที่ 3 การแตะเบรกเศรษฐกิจจีน ทางการจีนได้ออกมาตรการชะลอการเติบโตของเศรษฐกิจจีนตั้งแต่ต้นปี 2553 ไล่เรียงตั้งแต่การสั่งให้ธนาคารพาณิชย์เพิ่มเพดานเงินสำรอง คุมเป้าสินเชื่อ และขึ้นอัตราดอกเบี้ย แต่เศรษฐกิจจีนยังขยายตัวแรง ท่ามกลางแรงกดดันเงินเฟ้อ
หากเศรษฐกิจจีนขยายตัวอย่างร้อนแรงต่อเนื่องในปี 2554 จะเพิ่มแรงกดดันให้ทางการจีนต้องคุมเข้มนโยบายการเงิน ซึ่งจะสร้างความผันผวนให้กับตลาดหุ้นทั่วเอเชีย 
ประการที่ 4 เสถียรภาพทางการเมืองไทย ในปี 2554 จะมีการเลือกตั้งใหญ่ ขณะนี้นักลงทุนส่วนใหญ่มองโลกด้านบวก ว่า การจัดการเลือกตั้งทั่วไปจะเป็นไปด้วยความเรียบร้อย ผลการเลือกตั้งเป็นที่ยอมรับของคนส่วนใหญ่ และมีโอกาสสูงขึ้นที่พรรคร่วมรัฐบาลจะได้รับการเลือกตั้งกลับมาเป็นรัฐบาลอีกสมัย ซึ่งจะทำให้นโยบายโดยเฉพาะด้านเศรษฐกิจมีความต่อเนื่อง
อย่างไรก็ดี สถานการณ์ทางการเมืองอาจเปลี่ยนแปลงได้ตลอดเวลา ซึ่งหากเกิดขึ้นจะสร้างความปั่นป่วนให้แก่ตลาดหุ้น 
สรุปได้ว่า ปัจจัยเสี่ยงข้างต้นจะสร้างความปั่นป่วนให้กับตลาดหุ้นเป็นระยะ ดังนั้นหากดัชนีหุ้นวิ่งเร็วเกินไป น่าใช้เป็นจังหวะแบ่งขายทำกำไร เก็บเงินสดไว้ช้อนซื้อหุ้นช่วงปรับฐานปีนี้ หุ้นไทยไม่ได้มีราคาถูกเหมือนกับในช่วง 2 ปีที่ผ่านมา การเลือกหุ้น รวมถึงจังหวะการซื้อขายจึงต้องทำอย่างระมัดระวังมากยิ่งขึ้นด้วย พบกันใหม่สัปดาห์หน้าครับ